রায়তা বিনতে সাফফাহ

**রায়তা বিনতে সাফফাহ** () ছিলেন একজন আব্বাসীয় রাজকন্যা, যিনি প্রথম আব্বাসীয় খলিফা আবুল আব্বাস আল-সাফফাহর ( ) কন্যা, দ্বিতীয় খলিফা আল-মনসুরের (  ) ভাতিজি ও তৃতীয় খলিফা আল-মাহদীর ( ) প্রথম স্ত্রী ছিলেন।

## জীবনী
রায়তা ছিলেন আবুল আব্বাস আল-সাফফাহর কন্যা। তাঁর মা ছিলেন আল-সাফ্ফাহর খ্যাতনামা স্ত্রী উম্ম সালামা, যিনি কুরাইশ বংশের মাখযুম গোত্রের অন্তর্ভুক্ত ছিলেন। আল-সাফ্ফাহ আব্বাসীয় খিলাফতের প্রথম খলিফা ছিলেন; যিনি ৭৫০ থেকে ৭৫৪ খ্রিস্টাব্দ পর্যন্ত শাসন করেন এবং উমাইয়া শাসনের অবসান ঘটিয়ে নতুন আব্বাসীয় যুগের সূচনা করেন। রায়তার মাতার সূত্রে একজন বড় সৎ ভাই ছিলেন, যার নাম সাঈদ ইবন মাসলামা। তিনি উম্ম সালামার প্রথম স্বামী উমাইয়া যুবরাজ মাসলামা ইবনে হিশামের পুত্র ছিলেন। মাসলামা ছিলেন উমাইয়া খলিফা হিশাম ইবনে আবদুল মালিকের সন্তান। যার ফলে সাঈদ ইবন মাসলামা ছিলেন হিশামের নাতি। আব্বাসীয় শাসনের প্রারম্ভিক যুগে সাঈদ একজন  ঐতিহ্য বর্ণনাকারী হিসেবে পরিচিতি লাভ করেন; তিনি ঐতিহাসিক বর্ণনা ও প্রজন্মান্তরে প্রচলিত তথ্য সংরক্ষণ ও পরিবেশনের কাজে যুক্ত ছিলেন।

রায়তা তখন অতি অল্পবয়সী ছিলেন, যখন তাঁর পিতা আল-সাফ্ফাহ মৃত্যুবরণ করেন। আল-সাফ্ফাহর মৃত্যুর পর তাঁর ভাই আবু জাফর আল-মনসুর আব্বাসীয় খলিফা মনোনীত হন। আল-মনসুর প্রায় ২২ বছর দৃঢ়ভাবে ক্ষমতা ধরে রেখে রাষ্ট্রকে সুসংগঠিত করেন। তিনি ১৩৬ হিজরির জিলহজ্জ (৭৫৪ খ্রিস্টাব্দ) থেকে ১৫৮ হিজরির জিলহজ্জ (৭৭৫ খ্রিস্টাব্দ) পর্যন্ত শাসন করেন। তাঁর দীর্ঘ শাসনামলে আব্বাসীয় প্রশাসনিক কাঠামো সুদৃঢ় হয় এবং সাম্রাজ্য স্থিতিশীলতা লাভ করে।

৭৬১ খ্রিস্টাব্দে আব্বাসীয় খলিফা আল-মাহদি খোরাসান থেকে প্রত্যাবর্তনের পর রায়তাকে তাঁর প্রথম স্ত্রী হিসেবে বিবাহ করেন। এই বিবাহ রাজনৈতিক ও পারিবারিক দিক থেকে অত্যন্ত গুরুত্বপূর্ণ ছিল, কারণ রায়তা ছিলেন প্রথম আব্বাসীয় খলিফার কন্যা। রায়তা আল-মাহদির গৃহে দুই পুত্রসন্তানের জন্ম দেন: উবায়দুল্লাহ ও আলি এবং তাঁদের জন্মের মাধ্যমে রায়তার অবস্থান রাজপরিবারে আরো দৃঢ় হয়।

আল-মাহদির জীবনের একটি পর্যায় পর্যন্ত রায়তাই ছিলেন তাঁর সবচেয়ে প্রভাবশালী স্ত্রী। কিন্তু পরবর্তীতে আল-মাহদি ইয়েমেনি বংশোদ্ভূত আরব নারী খায়জুরান বিন্তে আত্তাকে বিবাহ করলে পরিস্থিতির পরিবর্তন ঘটে। খায়জুরান মূলত হিজাজে জন্মগ্রহণ করেন এবং প্রথমে দাসী ছিলেন। তিনি আল-মাহদিকে তাঁকে মুক্ত করে বিবাহ করতে রাজি করান। বিবাহের পর ধীরে ধীরে তিনি দরবারে ব্যাপক প্রভাব বিস্তার করেন। খায়জুরানের প্রভাবে রায়তা তাঁর পূর্বের বিশেষ মর্যাদা ও সুবিধা হারান। শুধু তাই নয়, খায়জুরান আল-মাহদিকে রাজি করিয়ে রায়তার পুত্রকে উত্তরাধিকারীর পদ থেকে বঞ্চিত করান এবং তাঁর নিজের পুত্রকে উত্তরাধিকারী মনোনীত করান। সে সময়ের প্রচলিত রীতি অনুযায়ী দাসীর সন্তানের উত্তরাধিকার নির্ধারণ সাধারণত স্বীকৃত ছিল না; তবুও খায়জুরানের প্রভাব এতটাই প্রবল ছিল যে তিনি এই প্রথাগত বাধা অতিক্রম করতে সক্ষম হন। এই পর্যায় থেকে তিনিই খলিফার সবচেয়ে প্রভাবশালী স্ত্রী হিসেবে প্রতিষ্ঠিত হন এবং আব্বাসীয় দরবারে তাঁর রাজনৈতিক ও সামাজিক প্রভাব সুস্পষ্ট হয়ে ওঠে।

## পরিবার

রায়তা বিনতে সাফফাহ মাতা ও পিতা উভয় দিক থেকেই আব্বাসীয় রাজবংশের সাথে সম্পর্কিত ছিলেন। তিনি বেশ কয়েকজন আব্বাসীয় খলিফা, আব্বাসীয় রাজকুমার ও রাজকন্যার সমসাময়িক ছিলেন।

## তথ্যসূত্র


## সূত্র

* 
* 
* Sanders, P. (1990). The Meadows of Gold: The Abbasids by MAS‘UDI. Translated and edited by Lunde Paul and Stone Caroline, Kegan Paul International, London and New York, 1989 . Middle East Studies Association Bulletin, 24(1), 50–51. doi:10.1017/S0026318400022549
* 
* 
*

বিষয়শ্রেণী:আব্বাসীয় খলিফার সন্তান
বিষয়শ্রেণী:৭৮০-এর দশকে মৃত্যু